鳩山由紀夫

鳩山由紀夫係日本政治人。東京都出世。史丹福大學工業工程學博士。

鳩山由紀夫喺1986年開始參選眾議院，第一次就當選。去到1993年出走自民黨，同武村正義等人成立新黨先驅，又加入當時嘅聯合政權，歷史性打低自民黨。但係冇幾耐，聯合政權瓦解，新黨先驅就選擇同自民黨合作。1996年，佢同武村正義對係咪繼續同自民黨合作有分歧，最後反對合作嘅鳩山由紀夫嗰邊就退黨，另外同菅直人一班人創立另一個政黨—舊民主黨。

1998年，舊嘅民主黨合併幾個喺新進黨解體之後成立嘅黨仔，成為新民主黨。

2009年3月嗰陣，當時民主黨嘅小澤一郎因為政治獻金醜聞逼住要辭咗黨代表個位，之後鳩山由紀夫就接任，迎戰8月嘅眾議院選舉，面對本來社會就要求改變嘅聲浪，民主黨成功打低自民黨，呢次重係第一次有單獨一個政黨超越自民黨嘅席數。

之後佢喺2009年9月16號開始做第93任首相。但因為美軍普天間基地問題喺2010年6月2號朝早辭職。2012年重宣佈退出政壇。

2013年3月21號，佢喺香港被委任為凱富能源集團有限公司榮譽主席同高級顧問。間公司重搵到喬治布殊個細佬做副主席。

2013年7月，鳩山因為之前講過釣魚台有主權爭議，民主黨頂佢唔順，認為佢違反黨同政府政策，宣佈踢佢出黨。

家族
同好多日本政治家一樣，鳩山由紀夫都係個世襲嘅政客，家族入面好多人從政：
太爺鳩山和夫
阿爺鳩山一郎
叔公鳩山秀夫
太公寺田榮
老豆鳩山威一郎
細佬鳩山邦夫
侄仔鳩山太郎
侄仔鳩山二郎

另外，阿公石橋正二郎係日本車胎牌子石橋牌嘅創辦人。

榮譽博士 
 香港城市大學榮譽法學博士

碎料
由於佢對眼比較凸出，加埋講嘢成日估佢唔到，所以佢有個花名叫「宇宙人」。
佢老婆鳩山幸形象神化，曾經出過書，講佢同外星人嘅第三類接觸。

日本首相
類:香港城市大學榮譽博士